Ulterior, Hube a fost rechemat în Germania și repartizat în rezerva de comandanți a Wehrmacht-ului (Führer-Reserve). La 29 octombrie 1943 generalul Hube a fost delegat în funcția de comandant al Armatei 1 Panzer, cu un efectiv de 200.000 de militari; armata sa de tancuri se afla în componența Grupului de Armate Sud comandat de feldmareșalul Erich von Manstein. În februarie 1944 Hube a fost confirmat oficial în funcția de comandant al Armatei 1 Panzer. La puțin timp după aceea, Corpul III Panzer, una dintre unitățile subordonate lui Hube, a primit ordinul de a ajuta forțele militare germane să iasă din punga Korsun-Cerkasî, iar în martie 1944 a fost înconjurat în zona Kameneț-Podolski. Hube a condus operațiunile de ieșire din încercuire care s-au desfășurat din 27 martie 1944 până în 15 aprilie 1944 și s-au soldat cu pierderi semnificative. În această perioadă, la 1 aprilie 1944, a fost avansat la gradul de general-colonel ("Generaloberst").